CELEX: 52021PC0064
Language: sl
Date: 2021-02-09
Title: Predlog SKLEP SVETA o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede datuma prenehanja začasne uporabe Sporazuma o trgovini in sodelovanju

EVROPSKA KOMISIJA
            Bruselj, 9.2.2021
            COM(2021) 64 final
            2021/0034(NLE)
            Predlog
            SKLEP SVETA 
            o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede datuma prenehanja začasne uporabe Sporazuma o trgovini in sodelovanju
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Komisija predlaga, naj Svet določi stališče, ki naj se v imenu Unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju), glede datuma prenehanja začasne uporabe Sporazuma o trgovini in sodelovanju. 
            
            
               2.Ozadje predloga
            
            
               2.1Sporazum o trgovini in sodelovanju
            
            
               Svet je 29. decembra 2020 sprejel Sklep (EU) 2020/2252
                  1
                o podpisu, v imenu Unije, in začasni uporabi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov.
            
            
               Sporazum o trgovini in sodelovanju vzpostavlja podlago za obsežne odnose med Unijo in Združenim kraljestvom, ki vključuje vzajemne pravice in obveznosti, skupne ukrepe ter posebne postopke. 
            
            
               Sporazum o varnosti podatkov je dopolnilni sporazum k Sporazumu o trgovini in sodelovanju, s katerim je neločljivo povezan zlasti v zvezi z datumoma začetka uporabe in prenehanja.
            
            
               V skladu s členom 12(1) Sklepa Sveta (EU) 2020/2252 in kakor sta se pogodbenici dogovorili v členu FINPROV.11(2) Sporazuma o trgovini in sodelovanju, se sporazuma začasno uporabljata od 1. januarja 2021 do zaključka postopkov, potrebnih za začetek njune veljavnosti.
            
            
               2.2Predvideni sklep Partnerskega sveta
            
            
               V skladu s členom FINPROV.11(2) Sporazuma o trgovini in sodelovanju se začasna uporaba preneha na tistega od naslednjih datumov, ki nastopi prej: 
            
            
               (a) 28. februarja 2021 ali na drug datum, ki ga določi Partnerski svet, ustanovljen v skladu s členom INST.1 Sporazuma; ali
            
            
               (b) na prvi dan meseca, ki sledi mesecu, v katerem sta se pogodbenici medsebojno uradno obvestili, da sta zaključili svoje notranje zahteve in postopke za potrditev svojega soglasja za sprejem obveznosti. 
            
            
               Zaradi časa, ki ga Evropski parlament in Svet potrebujeta za ustrezen pregled sporazumov v vseh 24 verodostojnih jezikih, Unija ne bo mogla skleniti Sporazuma o trgovini in sodelovanju pred 28. februarjem 2021.
            
            
               Zato bi moral Partnerski svet za konec začasne uporabe določiti datum po 28. februarju 2021, pri čemer bi moral upoštevati čas, potreben za dokončanje pravno-jezikovnega pregleda in potrditve verodostojnosti vseh jezikovnih različic Sporazuma.
            
            
               Namen predvidenega sklepa Partnerskega sveta, za katerega bi bilo treba določiti stališče Unije, je določitev takega datuma.
            
            
               3.Stališče, ki se zastopa v imenu Unije
            
            
               Glede na predvideni datum razpoložljivosti sporazumov v vseh 24 verodostojnih jezikih bi moral biti datum 30. april 2021. 
            
            
               Stališče Unije bi zato moralo biti, da se podpre sprejetje sklepa Partnerskega sveta na podlagi točke (a) člena FINPROV.11(2) Sporazuma o trgovini in sodelovanju o določitvi novega končnega datuma za začasno uporabo, tj. 30. aprila 2021, v skladu z osnutkom sklepa, priloženim temu predlogu.
            
         
         
            
               4.Pravna podlaga
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe Sveta o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Sklep, k sprejetju katerega je pozvan Partnerski svet, je akt s pravnim učinkom. 
            
            
               Predvideni akt ne dopolnjuje ali spreminja institucionalnega okvira Sporazuma o trgovini in sodelovanju. 
            
            
               Postopkovna pravna podlaga za predlagani sklep je zato člen 218(9) PDEU.
            
            
               Edini cilj in vsebina predvidenega akta se nanašata na določitev stališča Unije glede datuma prenehanja začasne uporabe. Podpis Sporazuma o trgovini in sodelovanju je temeljil na členu 217 PDEU. 
            
            
               Pravna podlaga za predlagani sklep bi zato moral biti člen 217 PDEU v povezavi s členom 218(9). 
            
            
               5.Objava predvidenega akta
            
            
               Ker je namen sklepa Partnerskega sveta odložiti datum prenehanja začasne uporabe, ga je po sprejetju primerno objaviti v Uradnem listu Evropske unije.
            
            
            
               2021/0034 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede datuma prenehanja začasne uporabe Sporazuma o trgovini in sodelovanju
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Svet je 29. decembra 2020 sprejel Sklep (EU) 2020/2252
                  2
                o podpisu, v imenu Unije, in začasni uporabi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju) in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (v nadaljnjem besedilu: Sporazum o varnosti podatkov) (v nadaljnjem besedilu skupaj: sporazuma).
            
            
               (2)Sporazum o varnosti podatkov je dopolnilni sporazum k Sporazumu o trgovini in sodelovanju, s katerim je neločljivo povezan zlasti v zvezi z datumoma začetka uporabe in prenehanja.
            
         
         
            
               (3)V skladu s členom 12(1) Sklepa (EU) 2020/2252 in kakor sta se pogodbenici dogovorili v členu FINPROV.11(2) Sporazuma o trgovini in sodelovanju, se sporazuma začasno uporabljata od 1. januarja 2021 do zaključka postopkov, potrebnih za začetek njune veljavnosti.
            
            
               (4)V skladu s členom FINPROV.11(2) Sporazuma o trgovini in sodelovanju se začasna uporaba preneha na tistega od naslednjih datumov, ki nastopi prej: (a) 28. februarja 2021 ali na drug datum, ki ga določi Partnerski svet, ustanovljen v skladu s členom INST.1 Sporazuma o trgovini in sodelovanju; ali (b) na prvi dan meseca, ki sledi mesecu, v katerem sta se pogodbenici medsebojno uradno obvestili, da sta zaključili svoje notranje zahteve in postopke za potrditev svojega soglasja za sprejem obveznosti. 
            
            
               (5)Zaradi časa, ki ga Evropski parlament in Svet potrebujeta za ustrezen pregled sporazumov v vseh 24 verodostojnih jezikih, Unija ne bo mogla skleniti Sporazuma o trgovini in sodelovanju pred 28. februarjem 2021.
            
            
               (6)Zato bi moral Partnerski svet določiti poznejši datum za prenehanje začasne uporabe in pri tem upoštevati čas, ki je potreben, da bodo vse jezikovne različice pregledane in bo potrjena njihova verodostojnost. Glede na predvideni datum razpoložljivosti sporazumov v vseh 24 verodostojnih jezikih bi moral Partnerski svet za ta datum določiti 30. april 2021.
            
            
               (7)Zato je primerno določiti stališče, ki naj se v imenu Unije zastopa v Partnerskem svetu.
            
            
               (8)Da bi se omogočila takojšnja uporaba ukrepov iz tega sklepa, bi moral ta sklep začeti veljati na dan sprejetja –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa v Partnerskem svetu, ustanovljenem s členom INST.1 Sporazuma o trgovini in sodelovanju, glede sklepa, ki se sprejme v skladu s točko (a) člena FINPROV.11(2) Sporazuma, temelji na osnutku sklepa Partnerskega sveta, ki je priložen temu sklepu.
            
            
               Člen 2
            
            
               Sklep Partnerskega sveta se objavi v Uradnem listu Evropske unije. 
            
            
               Člen 3
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 444, 31.12.2020, str. 2.
               
               
                  
                     (2)
                  
                        Sklep Sveta (EU) 2020/2252 z dne 29. decembra 2020 o podpisu, v imenu Unije, in začasni uporabi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 444, 31.12.2020, str. 2).
               
            
      
    ---documentbreak--- 
      
         
               EVROPSKA KOMISIJA
            Bruselj, 9.2.2021
            COM(2021) 64 final
            PRILOGA 
            k
            predlogu sklepa Sveta
            o stališču, ki se v imenu Evropske unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede datuma prenehanja začasne uporabe Sporazuma o trgovini in sodelovanju 
            
               
         
         
            
               PRILOGA 
            
            
            
               Sklep št. 1/2021 Partnerskega sveta, ustanovljenega s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, 
            
            
               z dne …
            
            
               glede datuma prenehanja začasne uporabe Sporazuma o trgovini in sodelovanju 
            
            
               PARTNERSKI SVET JE –
            
            
               ob upoštevanju Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani
                  1
                (v nadaljnjem besedilu: Sporazum o trgovini in sodelovanju) in zlasti točke (a) člena FINPROV.11(2) Sporazuma,
            
            
               ob upoštevanju naslednjega:
            
            
               (1)V skladu s členom FINPROV.11(2) Sporazuma o trgovini in sodelovanju sta se pogodbenici dogovorili o začasni uporabi navedenega sporazuma od 1. januarja 2021, pod pogojem, da se pred tem datumom medsebojno uradno obvestita, da sta zaključili svoje notranje zahteve in postopke, potrebne za začasno uporabo. Začasna uporaba se preneha na enega od naslednjih datumov, pri čemer se upošteva zgodnejši datum: (a) 28. februarja 2021 ali na drug datum, ki ga določi Partnerski svet; ali (b) na prvi dan meseca, ki sledi mesecu, v katerem sta se pogodbenici medsebojno uradno obvestili, da sta zaključili svoje notranje zahteve in postopke za potrditev svojega soglasja za sprejem obveznosti. 
            
            
               (2)Ker Evropska unija zaradi notranjih postopkovnih zahtev ne bo mogla skleniti Sporazuma o trgovini in sodelovanju do 28. februarja 2021, bi moral Partnerski svet določiti 30. april 2021 kot datum, na katerega se preneha začasna uporaba v skladu s točko (a) člena FINPROV.11(2) – 
            
            
               SPREJEL NASLEDNJI SKLEP:
            
            
               Člen 1
            
            
               Datum, na katerega se preneha začasna uporaba v skladu s točko (a) člena FINPROV.11(2) Sporazuma o trgovini in sodelovanju, je 30. april 2021. 
            
            
               Člen 2
            
            
               Ta sklep začne veljati na dan sprejetja. 
            
            
               V …
            
            
               Za Partnerski svet 
            
            
               Sopredsednika
            
            
         
         
            
                  
                     (1)
                  
                        UL L 444, 31.12.2020, str. 14.